આજથી એક વર્ષ પહેલાં જ્યારે ઉત્તર પ્રદેશ વિધાનસભાની ચૂંટણીનાં પરિણામો જંગી બહુમતી સાથે ભાજપની તરફેણમાં આવ્યાં, ત્યારે કાશ્મીરના ભૂતપૂર્વ મુખ્યપ્રધાન અને નેશનલ કોન્ફરન્સના તેજતર્રાર યુવા નેતા ઉમર અબ્દુલ્લાએ કોંગ્રેસનો ઉલ્લેખ કર્યા વગર તેને જ સંબોધીને જ ટ્વિટ કર્યું હતું કે, લોકસભાની ચૂંટણી જીતવી હોય તો ૨૦૨૪ માટે તૈયારી કરો, કારણ કે ૨૦૧૯માં કોઈ ચાન્સ નથી! અલબત્ત, રાજકારણમાં જે રીતે ઘટનાક્રમો અને જાહેરજીવનની ગતિવિધિઓ અનિશ્ચિત સ્વરૃપે આકાર લેતાં હોય છે, તે જોતા રાજકીય વાતાવરણમાં ક્યારે પલટો આવે તે અંગે કશું કહી શકાતું નથી. આ અઠવાડિયે નવી દિલ્હીમાં યોજાયેલા ૮૪મા કોંગ્રેસ અધિવેશનમાં તેના નવા વરાયેલા અધ્યક્ષ રાહુલ ગાંધીએ પક્ષને ચેતનવંતો બનાવવા જે મિજાજ અને સ્પિરિટ દાખવ્યા, તે દેશના નાગરિકો સહિત સ્વયં કોંગ્રેસ માટે માત્ર ઉત્સાહવર્ધક નહીં, પરંતુ આશ્ચર્યજનક પણ હતું. ત્રણ દિવસના અધિવેશનની મહત્ત્વની ફળશ્રુતિ જોઈએ તો દેશભરમાંથી આવેલા ડેલિગેટ્સ અને મહત્ત્વના નેતાઓ સુદ્ધાં જોશમાં આવી ગયા હતા. આર્થિક અને રાજકીય ઠરાવોમાં પણ અતિ મહત્ત્વના મુદ્દાઓને રેખાંકિત કરી પક્ષને ફરી મહાત્મા ગાંધીની કોંગ્રેસ અને દેશને પ્રેમ, અહિંસા અને ભાઈચારાના માર્ગે પ્રગતિનો પથ કંડારવાના સંકલ્પ સાથે કોંગ્રેસ પક્ષના ગામડે-ગામડે ફેલાયેલા કાર્યકર્તાઓને સક્રિય બની જવા હાકલ કરી હતી.